text: Se storkeungen Pippi på sin første flyvetur
  07 august 2016 kl. 18.04
  Søndag skete det endelig. Pippi forlod storkereden i Smedager for første gang.
  I flere dage har storkeungen Pippi basket med vingerne ved redens kant. Hun har taget tilløb til at forlade reden for første gang. Søndag kort før klokken 13 søndag tog hun endelig mod til sig og fløj ud i verden.
  Pippi er den eneste overlevende storkeunge i storkereden i Smedager. Det har været et hårdt år får storkene. Storkefar Tommy har haft problemer med benet og har derfor fået antibiotika. På grund af det dårlige vejr har der manglet mad til storkene. Og sidst men ikke mindst er tre storkeunger døde.
  Pippi er søndag klokken 20:00 endnu ikke vendt tilbage til reden endnu efter sin flyvetur. Men ifølge Mogens Lange fra storkene.dk er der ikke noget at være bekymret for. Storkeungen er nemlig blevet spottet på en nærliggende eng.
  - Oftest vil storkeunger vende tilbage til reden under skumring, men det kan også ske, at de overnatter på et hustag nær reden, siger Mogens Lange til TV SYD.
  